**Herman Cain** (født 13. desember 1945 i Memphis i Tennessee, død 30. juli 2020 i Atlanta i Georgia) var en amerikansk forretningsmann, radiovert og republikansk politiker som to ganger forsøkte å bli nominert av det republikanske parti som dets presidentkandidat.

Liv og virke
------------

### Bakgrunn

Han vokste opp i enkle kår i Atlanta. Moren var Lenora Davis Cain (1925–1982), som var vaskehjelp og hushjelp, og faren var Luther Cain (1925–2005), som vokste opp på en gård og arbeidet som frisør og vaktmester, og som sjåfør for The Coca-Cola Companys sjef Robert W. Woodruff.

Cain studerte matematikk og informatikk ved Morehouse College og Purdue University.

### Forretningsmann

Han begynte etter studiene å arbeide for næringsmiddelprodusenten Pillsbury Company. Han havnet til slutt i selskapsledelsen, og ble bemerket for sitt arbeid med Burger King, som den gangen var eid av Pillsbury. Fra 1986 til 1996 var Cain administrerende direktør i Godfather's Pizza, som han sammen med flere av selskapets ansatte og investorer kjøpte fra Pillsbury.

Som nyvalgt president i arbeidsgiverorganisasjonen National Restaurant Association i 1994 spilte Herman Cain en rolle i å nedkjempe president Bill Clintons forslag til ny helselov. Han var også nestleder i styret i Federal Reserve Bank of Kansas City fra 1992 til 1994 og styreleder fra 1995 til 1996, da han trakk seg for å kunne engasjere seg politisk. Han var økonomisk rådgiver for Bob Doles presidentvalgkamp i 1996. Fra 1996 til 1999 var Cain administrerende direktør i National Restaurant Association.

I 2006 ble Cain diagnostisert med kreft i tykktarmen og legene mente han hadde en tredjedels sjanse for å overleve. Cain gjennomgikk behandling med cellegift og kirurgi etter kreftdiagnosen.

### Politikk

Herman Cain tilkjennegav i 2000 sitt kandidatur til presidentvalget i 2000. Etter at George W. Bush i stedet ble valgt til det republikanske partis presidentkandidat uttrykte han at han mest hadde vært med for å få frem de politiske budskapene, men mente at Bush var den utvalge som folk lyttet til. Etter å ha avsluttet sin egen kampanje valgte han å støtte en av de andre presidentkandidatene, Steve Forbes.

Han stilte som kandidat til Senatet for Georgia i 2004 men tapte mot Johnny Isakson. Cain kom på andre plass med 26,2 % av stemmene.

Den 21. mai 2011 annonserte Cain at han stilte som kandidat i den republikanske nominasjonen foran presidentvalget i 2012. Cain ble regnet til Tea Party-bevegelsen, som på det tidspunktet hadde stor gjennomslagskraft i Det republikanske partiet. Den 31. oktober 2011 publiserte nettstedet *Politico* en artikkel hvor de fortalte at to kvinner hadde inngått forlik med Cain på 1990-tallet, etter å ha anklaget Cain for seksuell trakassering. Cain hevdet at anklager om utroskap og seksuell trakassering var usanne.

### Død

Han ble innlagt på sykehus i Atlanta 1. juli 2020, to dager etter at han testet positiv for koronaviruset. Han døde i slutten av samme måned på grunn av komplikasjoner grunnet COVID-19.

Referanser
----------

1. ↑   Encyclopædia Britannica Online, Encyclopædia Britannica Online-ID biography/Herman-Cain, besøkt 9. oktober 2017[Hentet fra Wikidata]
2. ↑   The Hill, Justine Coleman, «Herman Cain dies at 74 from coronavirus complications», verkets språk engelsk, besøkt 30. juli 2020[Hentet fra Wikidata]
3. ↑   www.newsmax.com[Hentet fra Wikidata]
4. ↑   www.abc.net.au, besøkt 30. juli 2020[Hentet fra Wikidata]
5. ↑  Beer, Tommy (30. juli 2020). «Former Presidential Candidate Herman Cain Dies From Coronavirus At 74». *Forbes* **(engelsk)**. Besøkt 30. juli 2020.
6. 1 2  Sonam Sheth; Eliza Relman (30. juli 2020). «Former Republican presidential candidate Herman Cain has died after being hospitalized for coronavirus». *Business Insider* **(engelsk)**. Besøkt 30. juli 2020.
7. ↑  Li, Hao (21. mai 2011). «Herman Cain 2012: The Story of a Self-Made Man». *International Business Times* **(engelsk)**. Besøkt 31. juli 2020.
8. ↑  Bob Cohn og Eleanor Clift (18. september 1994): The Lost Chance. *Newsweek*.
9. ↑  Isakson Wins GOP Primary for Georgia's Senate Seat. Washington Post 21. juli 2004. Lest 10. juli 2015.
10. ↑  Justine Coleman (30. juli 2020). «Herman Cain dies at 74 from coronavirus complications» **(engelsk)**. The Hill. Arkivert fra originalen 30. juli 2020. Besøkt 30. juli 2020.

Eksterne lenker
---------------

* (en) Offisielt nettsted Rediger på Wikidata

* (en) Herman Cain – kategori av bilder, video eller lyd på Commons Rediger på Wikidata
* (en) Herman Cain på Internet Movie Database Rediger på Wikidata

* (en) Herman Cain hos The Movie Database Rediger på Wikidata
* (en) Herman Cain på Twitter Rediger på Wikidata

* (en) Herman Cain på Facebook Rediger på Wikidata

* (en) Herman Cain på YouTube Rediger på Wikidata

  


|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** BIBSYS **·** Geni **·** VIAF **·** GND **·** LCCN **·** ISNI **·** SUDOC **·** BBC Things **·** MusicBrainz
 |